R5dwMg/zh-wiki-yue-long huggingface dataset:
2013年3月14號，第十二屆全國人民代表大會第一次會議審議通過《國務院關於提請審議國務院機構改革和職能轉變方案》，呢份議案度，鐵路部門要政企分開。於是裁撤鐵道部，佢嘅行政職能劃咗畀交通運輸部屬下嘅國家鐵路局，而佢嘅企業營運職能放咗入新組建嘅中國鐵路總公司。
鐵道部係中華人民共和國政府最早成立嘅部門之一，一開始時係叫中央人民政府鐵道部，係伴隨1949年中華人民共和國成立嘅部門。而喺1949年10月1號之前，佢嘅前身係中央軍委鐵道部，係受中國人民解放軍中央軍事委員會管轄嘅，喺1949年10月1號當日改爲中央人民政府管轄。
1954年中華人民共和國國務院成立，改爲國務院管轄，稱爲中華人民共和國鐵道部。文革期間，鐵道部喺1970年到1975年時同原先嘅交通部、郵電部合併成新嘅交通部，直到1975年1月恢復獨立，一直到2013年裁撤咗。
自中國大陸改革開放以來，啲人對鐵道部好有意見，因爲佢政企合一，無論行政定經營都係佢，出問題想用司法制裁佢又唔得，因爲要告佢，只能去鐵道部把持嘅鐵路法院，利益集團盤據其中，權力系統中奈佢唔何，形容佢係獨立王國，於是貪腐、績效低、服務差、買票難、亂收費，人稱「鐵老大」。
隨住佢落馬，查處咗鐵道部相關高層，打擊曬啲利益集團，於是鐵道部無得同中央就改革議題討價還價。當年7月23號，喺浙江温州發生温州高鐵事故，事故當中嘅經濟貪腐問題亦入劉志軍數。呢場事故發生後，公眾對鐵道部嘅不滿集中爆發，有咗輿論推動，於是順理成章噉裁撤咗鐵道部。
中共中央軍委之所以設鐵道部，係因爲打仗時鐵路係好緊要嘅運輸，啲兵員、武器、戰略物資係靠鐵路大量快速噉輸送。正因爲噉樣嘅軍事背景，即使移交畀中央人民政府好長一段時間，鐵道部都重係個「準軍事部門」，同軍隊有關係。
所以鐵道部喺權力系統當中係「鐵幕重重」，甚至係「獨立王國」，比如喺司法上，鐵路部門有自己嘅公檢法機關，即係「鐵路運輸法院」，呢啲法院財權、人事權都唔獨立，都係依賴喺各級鐵路局，於是呢啲法院嘅司法公正就好有問題喇，佢哋審親同鐵路有關嘅案都係要睇鐵路局嘅口面，畀人話「司法審案就係鐵路部門嘅行政審批」。
鐵道部除咗有「權」，重有「利」。由於鐵路嘅行政管理以及營運都係鐵道部揸住曬，所以鐵道部係個利益好深嘅部門，因爲鐵路係好緊要嘅運輸系統，無論客運定貨運，而中國鐵路里程排世界第二，擁有複雜嘅鐵路網，亦有龐大嘅鐵路需求。
尤其係中國改革開放後，經濟騰飛，貨物、人口運輸量不斷增長，比如每年春運嘅墟冚就係證明。再加之鐵道部嘅軍事背景，呢個部門嘅利益關係深到唔深。而食水最深在於近年來中國高鐵嘅發展，起高鐵係要巨額嘅財政支出，呢筆撥來嘅巨款就有好大嘅貪腐可能。
每年中國政府對鐵道部都有諸如貸款、債券等等嘅支持，但係鐵道部嘅負債重係好驚人，資產負債達62.2%，負債總額相當係中等規模國家嘅GDP。而鐵路本身係個好好搵嘅項目，呢筆債鐵道部亦唔係還唔起，實質上鐵路盈利猛增添，噉填唔到呢個窿、啲巨款去向就值得思疑喇。
正因爲鐵道部係個「權」「利」部門，所以要喐佢就好難，比如2008年成立新嘅交通運輸部，當時有人提議鐵道部應該歸入新設部門，噉就唔使機構重複啦，不過鐵道部副部長就話，鐵路對中國好緊要，係國家戰略，留低鐵道部會有「體制優勢、資源優勢、機制優勢」，可以集中力量做大事。
而喺中國改革深化嘅過程中，鐵道部噉樣嘅部門可以殘存，一般認爲係有來自最高權力嘅保護。1990年代以來，鐵道部一直由時任總書記江澤民嗰派嘅人馬盤據。不過喺2011年原鐵道部長劉志軍因爆出貪腐而落馬之後，江派勢力大受打擊，繼任嘅盛光祖係胡錦濤嗰派嘅人，於是鐵道部內嘅江派人馬受到排擠。
而家鐵道部已經裁撤，政企功能分開。鐵路嘅營運、建設交畀中國鐵路總公司。而呢間公司順便孭埋爭落啲數。按照公司運作常理，孭咗筆咁大嘅數，係應該減少投資，還噉啲數先講嘢嘅，但係中國鐵路依然繼續起新鐵路，重擴大投資添，好明顯同從前噉都係由國家注錢投資。
因此有評論認爲，鐵道部嘅解體係表面上、形式上嘅，中國重係無開放到啲緊要嘅經濟部門，重係畀國家揸死，本該交畀市場調控嘅嘢依然國家壟斷，「國進民退」嘅體制唔變，重係埋藏咗貪腐嘅溫床、低效嘅弊病，因爲無競爭，市場監管上咁巨無霸嘅企業靠住壟斷得來嘅規模優勢，有可能同政府部門有利益輸送。
新渡輪服務有限公司，以前叫新世界第一渡輪係香港一間渡輪公司，1999年11月由新世界發展成立，2000年1月15號接辦原本由油蔴地小輪經營嘅渡輪航線，成為香港最大境內渡輪服務經營者。口號係「服務優質，乘客第一」。
2000年，新世界第一渡輪另立子公司新世界第一渡輪有限公司），提供往返香港同埋澳門嘅航線。2011年8月11號，新創建集團宣佈將經營往返九龍尖沙咀中國客運碼頭同埋澳門外港客運碼頭航線嘅新渡輪賣畀經營噴射飛航嘅信德中旅船務。
珀麗灣客運有限公司，負責營辦香港馬灣嘅對外交通服務，現時共營運五條屋邨巴士線同埋兩條渡輪航線。公司由九龍巴士控股同埋港九小輪喺2002年共同創立同埋營運。佢曾經係載通國際嘅全資附屬機構，但2009年開始，佢就變成新鴻基地產嘅全資附屬機構。
甘泉香港航空係香港一間長途航空公司，喺2005年2月成立，以香港國際機場為基地。佢哋喺2006年10月26號開辦來往香港同倫敦嘅長途客運航班，並且計劃喺2007年初開辦更多航線去歐洲同埋美國。甘泉香港航以低價機票作招徠，經營模式同廉價航空公司相似。
喺香港嘅主權重未交返畀中國嗰陣，個機楊係俾英軍用過嘅。機場喺1938年開始起，但係因為第二次世界大戰日本佔領香港嘅關係，去到1950年先至起完。呢個係香港第一個有鋪咗嘢嘅跑道嘅機場。公眾人士可以喺週末嗰陣學揸飛機或者自己揸私人飛機。
1930年代尾，英國殖民地政府重視喺香港嘅利益，為咗加強防衞香港島，因此喺島嘅南面海岸線起咗多個炮台，包括舂坎角炮台、黃麻角炮台同赤柱炮台等。起赤柱炮台期間，因為炮台原址同附近一帶都有村民居住，政府喺赤柱大街起咗8間平房嚟安置居民，即而家嘅八間屋。
喺香港保衛戰中，赤柱炮台嘅皇家炮兵團第8重炮兵營同守軍曾經大顯神威，令到侵略香港嘅日本皇軍死傷慘重。1941年12月25號，香港總督楊慕琦下令投降，但係當時赤柱嘅東旅指揮官瓦理士准將未肯定投降情報嘅真假，直至12月26號確認投降令後先投降。
麥理浩徑係香港新界一條行山徑，由東面西貢北潭涌行到屯門，穿過好多自然美景。全條徑有100千米，分十段，中間有200支標距柱，每500米就有一支。麥理浩徑響1979年10月26號開幕，而麥理浩就係最長一任香港總督，佢本身都係一個行山友。
古洞喺香港新界北面，響麒麟山北，河上鄉西南，雙魚河一帶。原本只係一條細村來，喺青山公路南、麒麟山北同雙魚河西之間，家下歐意花園嘅地方，而家下主要講係雙魚河以西，河上鄉以西南，馬草壟以南，西到白石凹嘅平地，同埋麒麟山北同東北一帶。
今日古洞有三山環抱，南有麒麟山，東北有鳳崗山，西北有白石凹到馬草壟之間唔知叫乜山。麒麟山東有雙魚河，南向北流去上水，同石上河會合。英國人將古洞到上水、粉嶺呢個大谷地叫Long Valley，意思係好長嘅谷。
條村響上水到新田兩大村路上正中間，條路由上水向西南行到松柏塱，轉西行，過雙魚河到古洞，古洞向西行，過坳再向西行就到新田。英國人將呢條路變成青山道，即後尾嘅青山公路。而古洞有路南行到石崗，出古泂南行過雙魚河到担水坑，向西南經唐公嶺到蓮塘尾，再南行到打石湖，過坳到亞公田，再落係上輋、竹坑、橫台山同石崗。
今日古洞村，經已唔係原居民村，面積都幾大，村屋都幾散下，佢北便同馬草壟交接，東北便接河上鄉，東便接燕崗，東南便接金錢。家下分為兩村，一北一南，分界響河上鄉路同青山公路洲頭段。行政上，兩個都歸入上水鄉事委員會之下。
2010年代，由於香港土地供應緊張，加上香港政府宣布《新界東北發展計劃》，有團體質疑政府未率先收番喺鄰近嘅粉嶺高爾夫球場同行政長官粉嶺別墅，政府其後從善如流，宣布將上述兩者納入《新界東北發展計劃》研究範圍。
大埔滘係香港一地，響大埔以南。大埔滘主要有大涌四條，聚埋流入大埔海。佢個名來自涌口叫大埔滘嘅村，佢哋見呢處近大埔，而涌口匯集，就叫佢做滘，叫大埔滘。家下嗰處重有大埔滘老圍同大埔滘新圍。呢處曾經有火車站同碼頭。
英人起九廣鐵路嗰陣，經過呢度。佢哋響度大埔滘東北岸邊，起咗大埔站，後尾個站改名大埔滘站。個站側邊，曾經有大埔滘碼頭，去到大埔海各個地方。到1970年，個站拆咗做九廣鐵路員工宿舍。碼頭無咗個站，同埋鄉郊人口息微而沒落。
呢處交通主要靠大埔公路，分段名叫大埔滘段。條路響大埔滘山上，南通沙田、九龍，北通大埔、粉嶺。大埔公路係廿十世紀初起嘅路，灣灣曲曲，又窄，唔啱現代公路標準。所以沙田到大埔之間，開多條吐露港公路。公路經過大埔滘，同九廣鐵路並排。
元洲仔，原字為圓洲仔，係香港大埔市區東南一笪地方，響大埔海西岸。元洲仔原本係大埔河口附近一個島，因島形稍圓，而比較細，而叫圓洲仔，而舊時因為方便，亦減筆寫做元洲仔。後尾因為大埔新市鎮發展，填海後同新界大陸連成一體。
島上有舊時有理民府阿頭理民官嘅官邸，英文叫Island House，即島屋咁解，所以英文又叫呢帶做Island House。元洲仔嘅官邸，今日係世界自然基金會香港分會嘅自然環境保護研究中心。島南有大王爺廟，係大埔漁民所供奉。
元洲仔原本畀大埔海包圍，大埔填海之後，佢西岸同南岸同新界大陸相連。佢地勢唔高，最高只有海拔十幾米。山頂有世界自然基金會香港分會嘅自然環境保護研究中心。南便有大王爺廟，東南便海上有直升機場同碼頭。西便有元洲仔煤氣檢管站。
元洲仔，史前已有人住響呢帶。元洲仔考古遺址係新石器時代晚期到青銅器時代，距今約莫三千年前。個遺址早響1960年代，就有John Walden去調查，並作紀錄。佢響元洲仔岸邊同南面斜坡，搵到石錛同幾何印紋陶片。
1898年，英國由大清手上租到新界，當時管治新界嘅理民府就設響近大埔大和市嘅運頭角山上。為咗方便統治，1902年，香港政府起咗大埔道，即家下大埔公路，由九龍通去上水。當中黃宜坳入大埔太和市一段，就經過元洲仔。
西灣係香港新界西貢區出名嘅海灘，西貢大浪灣「四灘一尖」嘅「四灘」之一，俗稱大浪西灣。由於地處萬宜水庫去大浪灣嘅入口，而且麥理浩徑喺旁邊經過，所以係西貢遠足人士一個重要嘅補給同埋休息地點。呢度水清沙幼嘅海灘，亦都成為咗唔少遊艇假日嘅落腳點。
雖然係1960年代嗰時，香港政府係萬宜村起咗個水庫，而亦因為咁，塞住咗官門水道，搞到西灣嘅水路交通變咗做陸路，迫住令西灣嘅交通要對外面開放，同時亦因為新任牧師腳患嚴重，爬唔過座西灣山，搞到西灣嘅傳教同埋教育事務返唔到落去，再加埋香港工業化帶嚟好多工作機會，令啲後生仔係咁離開西灣，而條村亦都變咗做條老人村啦。
由1980年代去到1990年代，政府起咗一大堆遠足徑，引咗好多普羅大眾去行山，而麥理浩徑貫穿成條西灣村，再加埋個西貢東郊野公園嘅設立，令到旅遊觀光，好似士多呀、租屋呀、沖身咁，慢慢變成當地好重要嘅經濟支柱，而到2003年SARS嘅流行，更令到西灣呢個比較接近市區，而座山又唔算太難行嘅郊野，變成一個非常旺場嘅渡假地點。
西灣本身分咗做南灘同埋北灘，而西灣旁邊有西灣山同埋獨孤山。西灣山標高314米，山坡好斜，南北兩面都有道路連接。西灣對出個海度，可以見到大洲同尖洲兩座小島，係西灣的代表性海景。由北灘向北行無幾耐，可以行到去香港九大石澗之一嘅雙鹿石澗及鹿湖。
香港東邊海岸由於距離珠江口啲污染物好遠，而且重要面對住個開闊嘅太平洋，而沿岸多山嘅地形亦阻住人口發展同埋由此而嚟嘅污染，令香港東邊海域成為大群珊瑚聚落嘅溫床，就好似好出名嘅海下灣同埋大浪灣咁。喺西灣出海無幾遠，就可以好容易咁睇到唔少珊瑚礁，而根據村民嘅描述，五十年代喺西灣重可以好容易咁捉到海參。
喺陸上，由於西灣係一條季節性嘅河道出海口，所以喺啲海水唔鹹唔淡嘅地方會有好大片嘅紅樹林，而隨住紅樹林嘅形成，有唔少魚呀、蝦呀咁嘅生物亦都會係紅樹林度生活，重會引來好多鳥類同埋昆蟲定居或者覓食，當中有好似係全球都唔多見嘅紫背葦鳽咁啦，都會喺包括西灣在內嘅大浪灣範圍活動，而政府亦因為咁，而喺2001年嘅《大浪灣分區計劃大綱草圖》入面，將部份地區列做自然保護區同埋具特殊科學價值地點而保存咗落嚟，可以知道呢處喺成個生態系上面嘅重要地位。
陸路方面，就有幾條路可以畀你揀。可以喺西貢市中心轉居民巴士直接去到西灣亭總站，再沿住條山路過去，亦可以先搭車去到北潭涌郊野公園服務中心，再行過去萬宜水庫另一邊，爬過西灣山，亦可揀飛的直接去到水庫迴旋處，然後行過西灣山，大概行六公里左右就嚟到。
西灣重有一個政府露營營地，而且有燒烤爐設備，衛生設施方面，就只係得旱廁，而水源亦都只有間歇性嘅溪澗，而村入面嘅人家一般有井水，有必要嗰時可以試吓問佢哋借，而手機呢一般都收唔到，而係有需要嘅時候，可以試吓問士多房老細借個電話嚟用，村入面有幾間士多房，亦都唔少有提供租房同埋沐浴設備嘅，不過一般都係要收錢嘅，而係士多入面可以買到一般燒烤用品以至各式飲品，而且亦有簡單餐點可以畀你堂食，當地嘅民風淳樸，不過非假日嘅日子唔一定會開門。
2000年，香港政府發表《大浪灣分區計劃大綱草圖》，劃咗將區內好多地方入保護區，重打算喺五個鄉村發展區鼓勵起丁屋，希望喺十年之內，區內人口由廿幾加到千幾。因為計劃好大而且包括西灣，有可能危及成個大浪灣嘅歷史古跡同自然環境，所以大浪灣之友之類嘅組織成立，組織起嚟反對計劃。
鹹田係香港好易搵到嘅地名，通常係響河同海交界之處。因為香港山多平地少，有人會響呢啲地方開村開田。呢度開嘅田因為近海，田裏面會有水係鹹鹹地，所以叫鹹田。鹹田唔係樣樣嘢都種得，咁啱香港一帶有一種稻可以生響呢啲地方。
將軍澳工業邨係香港第三個工業邨，喺將軍澳東面、將軍澳新市鎮東南面3公里，1995年啟用。同另外兩個工業邨唔同嘅地方係，將軍澳工業邨只容許冇污染同埋高科技嘅行業響度設廠。不過，啟用嗰時撞正香港製造業「日落西山」，所以唔少土地都空置咗。
因為風向同地理關係，水口係香港最多紙鷂滑水愛好者遊樂嘅地方，亦係最適合紙鷂滑水初學者地方。另外，因為佢地理位置屬於光害比較少嘅範圍，特別係村落以南通往籮箕灣嘅一段鳳凰徑小路，因此成為香港其中一個熱門觀星地點。
大鴉洲，按英文South Soko Island又繙做南索罟島，係香港一島，喺大嶼山以南，索罟群島主島。行政上歸離島區。十九世紀衞三畏記載叫石高洲，意譯High Stone Island，英文Socko Island，卽索罟洲，講佢北面有鴉洲，卽今日小鴉洲。
中環及灣仔繞道，通稱中環灣仔繞道，係香港一條主要幹道，約4.5公里長，駁上環林士街天橋去東區走廊炮台山出口，三線雙程分隔行車，2019年1月20號通車，而繞道中環出口駁上林士街天橋嘅西行路段就響同年2月24號通車。
中環及灣仔繞道兜過好繁忙嘅中環地區，起響中環同灣仔填海區上面，並會有交匯處接住中環、灣仔同銅鑼灣。原先設計係包括一條2.3公里長嘅六線行車隧道穿過中環新填海區、添馬艦同香港會議展覽中心，再用馬路同天橋，駁去東區走廊，最後成條路都改用隧道。
長青隧道係香港青衣島一條行車隧道，係香港三號幹綫長青公路一部份。隧道雙程各有三綫。佢東面向住藍巴勒海峽，接住藍巴勒海峽大橋，打橫穿過青衣島去到西面，西草灣附近，接住長青公路。條隧道1997年5月22號通車，係第二條免費隧道。
條隧道之所以叫長青，皆因佢響正長青邨底下。因為青衣山係花崗岩來，所以開窿嗰陣用咗唔少炸藥。因為上面長青邨係住人，所以亦都有響山邊灌石屎同打鋼筋，穩住座山，以免大石碌落來。雖然係用過炸藥，條隧道多數係鑽出來。
香園圍公路，係連接粉嶺公路同埋香園圍管制站嘅一條公路，成條公路都係兩條線分隔往來。公路有一條長5.7公里嘅隧道，4.3公里長嘅高架道路同埋1.0公里長嘅地面道路。其中兩條隧道嘅名叫做龍山隧道同長山隧道。
粉嶺公路交匯處，同粉嶺公路交匯。以南起計，係公路嘅第一個交匯處，而佢嘅特點係用水滴形橋，喺九龍坑之東，龍山同和合石以南嘅山，山坳位起咗個交匯處，可以喺呢度向南行跟住粉嶺公路同埋吐露港公路去到大埔、沙田、同埋九龍。
因為工程複雜，設計同施工都好需要時間，初時估計成本要200億港元。2011年11月，運輸及房屋局估算屯門去到赤鱲角連接路餘下工程包括高架橋同隧道，按造價要280億港元，2013年，運輸及房屋局最新估算去到500億港元。
觀景山隧道係港珠澳大橋香港接線一部分，全長約1,110米，喺赤鱲角觀景山。隧道嘅西面入口鄰近昂坪360纜車嘅機場島轉向站同航空燃油儲存庫，走線係穿越觀景山、機場路同港鐵機場快綫下面，再通過新填海區，連接香港接線嘅地面道路段同港珠澳大橋香港口岸。
中九龍幹線係香港籌劃緊嘅6號幹線一部份，連接油麻地同前啟德機場一帶，全程三線雙程分隔公路，主要係地底行車隧道，2017年動工，預計2025年完工。預計全線通車之後可以方便市民來往各區並且舒緩九龍多條道路嘅擠迫。
獅子山隧道係港鐵屯馬綫嘅鐵路隧道，全長2.475公里，係香港第三條連接市區同新界嘅鐵路隧道，穿越獅子山郊野公園，連接屯馬綫黃大仙段鑽挖隧道至顯徑站，喺馬仔坑遊樂場設有通風大樓，隧道只係畀屯馬綫列車使用，而爾個路段嘅架空電纜將採用剛性懸掛。
龍山隧道，香港隧道之一，香園圍公路一段，喺新界北部，橫越龍山而名，英文寫Lung Shan Tunnel。隧道由西南向東北行，長四千八百米，係香港公路隧道之中，陸上至長。行政上，南歸大埔區，北歸北區。
條橋嘅跨海隧道部分係而家世界上最長嘅沉管式隧道、同全世界跨海距離最長嘅橋隧組合公路。港珠澳大橋通車之後，來往香港、珠海、澳門三地嘅行車時間減到少過一個鐘，比起以前嚟講快咗好多，而且唔需要經過深圳同東莞虎門。
條橋差唔多50公里咁長，主橋全長大概29.6公里。大橋用咗橋隧結合嘅結構，總共有一條大概6.7公里長嘅海底隧道同四個人工島。當中海上面嘅橋隧主體工程由粵港澳三個地方一齊畀錢起，當中嘅香港段由香港嗰邊起，而三地嘅口岸同連接線就由三地各自去起。
自從大橋通車，來往港珠澳嘅時間減到唔使一個鐘，啱啱好可以組成一個「一小時生活圈」去推動粵港澳大灣區發展。對於深圳嚟講，雖然佢唔可以直接受惠，但係由西岸過咗橋之後可以行香港嘅高速公路，例如深港西部通道去深圳。
大橋係中國新嘅地標建築之一，英國《衛報》將佢叫做「現代世界七大奇蹟」之一。新華社報導話兩個人工島淨係用咗221日就起好，創造咗喺外海起島嘅「中國速度」，並且破咗世界工程記錄，同埋令到工期減咗多過2年。
其後，初時有指大橋唔會用BOT方式融資，改做3地政府全資興建。最終喺2008年8月5號，三地政府就融質問題達成咗共識，主體工程造價385.4億，其中北京決定出資投入項目建設，連埋廣東省出資，中國大陸合共出資70億元人民幣，港方出資67.
香港運輸及房屋局局長鄭汝樺喺2011年10月話，受環保評估官司影響，香港段嘅工程受阻延，為咗追上進度，需要壓縮工程，估計造價因此會上升65億港元。2011年11月18號，立法會財務委員會通過咗建造港珠澳大橋香港段嘅485億港元撥款，工程會喺2011年12月14號開始。
港珠澳大橋前期工作協調小組辦公室共接獲3個聯營嘅投標書，各個聯合體分別由4－5間境內外資深橋樑設計諮詢公司組成，合共15間公司參與競投。經專家評選後，揀定中交公路規劃設計院有限公司聯營為第一中標候選人。
胡應湘所構思嘅跨海大橋會打通香港西部同珠海，跟住再連埋番禺、順德、中山、南海等埞，捉珠江三角洲嘅海運、河運、陸運同空運集埋一齊，會令香港成為珠三角嘅物流中心。不過，嗰時港英政府對起呢條跨海大橋冇乜興趣，個構思最屘就噉不了了之。
2002年11月，時任中國國務院總理朱鎔基訪港，明確表示支持興建港珠澳大橋嘅計劃。2003年開始，香港政府積極研究建設跨海大橋。喺嗰年1月發表嘅《施政報告》入便，時任行政長官董建華提出咗興建連接香港及澳門圭埋珠三角西部嘅大橋。
佢指出粵港兩地特別係同珠江三角洲有特殊嘅地理同人文關係，歷經廿幾年發展實際上已經形成咗一個互相依靠、功能齊全嘅大型經濟區，而單個城市嘅力量相對單薄，應加強同區內城市嘅優勢互補，進而提升香港喺成個地區嘅競爭力同地位。
2009年3月13號，粵港澳三地政府早過原定計劃兩個星期喺珠海簽訂大橋主體工程初步設計合約。10月28號，國務院總理溫家寶主持召開第85次國務院常務會議，通過咗港珠澳大橋嘅可行性報告。12月15號，珠澳口岸人工島填海工程開工儀式喺珠海情侶南路東延長線一段舉行，港珠澳大橋管理局揭牌儀式同其他合同簽約儀式亦一併舉行，時任中共中央政治局常委、國務院副總理李克強出席並主持咗儀式。
2016年9月27號，港珠澳大橋主體橋樑正式貫通。2017年5月2號，最後一節隧道接頭完成咗對接，標誌住主體工程嘅全線貫通。2017年7月7號，港珠澳大橋隧道段貫通，標誌住大橋主橋全線貫通。2017年11月15號，110千伏人工島輸變電工程完工投產，通信、照明同監控等系統開始有電力供應。
2018年9月28至30號，三地舉行咗聯合試運行。2018年10月23號，喺珠海公路口岸舉行咗開通儀式。中共中央總書記、國家主席習近平作為主禮嘉賓出席咗通車儀式並宣佈大橋正式開通，中共中央政治局常委、國務院副總理韓正致辭，中共中央政治局委員、國務院副總理劉鶴，中共中央政治局委員、中央辦公廳主任丁薛祥等黨和國家領導人。
中央政策研究室常務副主任江金權，全國政協副主席董建華、何厚鏵、梁振英，廣東省委書記李希，廣東省委副書記兼廣東省長馬興瑞，香港特首林鄭月娥，澳門特首崔世安亦有出席儀式。2018年10月24號朝早9點正式通車。
港珠澳大橋主體工程耗資約327億人民幣，整體工程估計約700億文。大橋全長49,968米，主體工程「海中橋隧」35,578米長、包括5,664米海底隧道，設計壽命為120年，頂得住8度地震、16級颱風。
喺珠江口伶仃洋南北兩便分別有兩個離岸人工島，之間使海底隧道駁埋。大橋初期計畫嘅起點係香港大嶼山䃟石灣，但最終方案改為喺香港國際機場東部海面起人工島唻設立口岸，經過大澳以北海面並𨂾過珠江口，經過珠江口中心嘅海底隧道，最後抵達珠海及澳門口岸，分成兩端連接珠海拱北、澳門東方明珠。
港珠澳大橋落成後，由香港揸車去珠海及澳門，路程會由4至5個鐘大幅縮減至約30分鐘。至2035年，預計每日有5萬至6萬架車以及23萬至25萬人次。人工島上除咗檢查大樓外，亦會包括無人駕駛列車，港珠澳大橋嘅旅客去到香港嘅檢查大樓唔使入境，可以透過人條無人駕駛列車直達香港國際機場客運大樓。
5米，防得珠江口300年一遇嘅洪潮。港珠澳大橋建成後，基於澳門道路網嘅交通承受能力限制，香港車輛會唔駛得入澳門。到時人工島上會有兩座大型停車場，其中超過5,500個停車位係畀境外車輛使用，另外有2,000個停車位設喺離境通道前，主要畀澳門車輛使用。
穿越深圳港同廣州港進港航道嘅海底沉管隧道喺最初原計劃係要引入荷蘭技術嘅，荷蘭公司要求15億人民幣做專利費，令大橋島隧工程總工程師林鳴始料不及。中方提出以3億文代價，唔需要全部專利，只需荷蘭公司教識中方工程啲最危險、最無把握嘅部分。
2013年5月3號，第一節隧道沉管工程開始，巨型沉管從位於香港以南嘅珠海桂山島嘅製造基地運去大橋喺海上嘅工程施展位置，沉管隧道由33條沉管節錔成，每節37米闊。2017年5月2號，最後一節隧道接頭錔扂，標誌住主體工程嘅全線貫通。
其中，青洲航道橋主跨458米，係3座斜拉橋中最長，採用雙塔雙索面鋼箱梁斜拉橋，全橋採用半漂浮體系，索塔採用雙柱門形框架塔，塔高163米，共設有14對斜拉索。橋下通航等級為1萬噸級，淨空高度42米，有效通航闊度318米。
香港段橋面嘅行車線採用右上左落安排，有別於香港本地嘅左上右落嘅習慣。香港運輸及房屋局副秘書長羅翠薇解釋呢噉安排嘅原因係大橋同香港連接路嘅交接點係一段時速100公里嘅快速公路，採用右上左落嘅行車安排係啱嘅，並能有效同順暢噉安排轉線，同時保障駕駛者同乘客嘅安全。
港珠澳大橋香港連接線毗鄰全球最繁忙機場之一嘅香港國際機場，由沿機場東岸1.6公里長嘅地面道路、1公里長嘅觀景山隧道同大概9.4公里長嘅高架橋組成。高架橋設計成180米嘅特大跨度，遠離北大嶼山生態敏感地區嘅同時，亦同機場南跑道埋政府飛行服務隊總部保持住距離，減少工程同車輛行駛對機場及飛行服務隊運作同附近碼頭嘅影響。
2018年5月28號，香港方面開始接受「封閉道路通行許可證」申請，持有使用大橋嘅兩地牌或中港車牌私家車配額人士可以向運輸署申請。2018年6月13號，澳門方面開始接受跨境私家車配額申請，個人及公司配額各300個，申請者要係澳門永久性居民。
港珠澳大橋將以中國大陸右上左落為行車方向，有別於港澳兩地左上右落嘅習慣 。有民眾質疑港珠澳三地有兩地以左上右落為標準，點解要遷就一地而使用右上左落，官員指該路段位於廣東省水域，所以施行中國大陸法律，包括行車方向、汽車保險等規例，然而早已落成嘅深港西部通道、落馬洲大橋等位於廣東省水域路段亦採用左上右落，有關說法備受質疑。
至於粵港澳三地政府早前聯合公開招標大橋口岸穿梭巴士服務，文件指穿梭巴士收費每程大橋通行費預計達200至450元人民幣，即約234至526港元，以穿梭巴士每車45名乘客計算，每名乘客要畀5至12港元通行費。
收費方式採用咗國標ETC同香港快易通等電子不停車收費同埋人工收費兩種方式。收費標準以人民幣收據，非現金收據以人民幣嚟計價。未攜帶人民幣以及未裝有ETC同快易通嘅車淨係可以去人工繳費車道用銀行卡、支付寶、微信等非現金支付方式畀錢。
港珠澳大橋香港口岸設有港珠澳大橋香港口岸公共運輸交匯處，有9條現有嘅「A」線機場巴士改經港珠澳大橋香港口岸，1條「A」線機場巴士及14條夜間專營巴士路線以香港口岸作總站，另外新設3條「B」線專營巴士路線以及一條專線小巴。
不過根據運輸及房屋局嘅數字，大橋開通逾一個月，平均每日車流只有3000幾架次，當中近六成半係穿梭巴士及過境巴士，但貨櫃車使用率唔夠1%，有一日全日只有一架貨櫃車行經大橋。有業界人士認為由於珠海口岸缺乏報關公司協助，令業界唔願意用大橋。
隨住北京政府表態支持興建大橋，香港政府對計劃由最初嘅冷淡到後來嘅支持。大橋建成後，將會方便香港工業家到達粵港澳大灣區西岸投資開設工廠，亦對日益衰退嘅貨運業帶來好處，惟民間意見不一，包括環境保護問題，由於大橋連接北大嶼山公路嘅高架橋支線計劃通過東涌北岸沿海一帶，對北大嶼山新市鎮沿海一帶屋苑，包括海堤灣畔、藍天海岸、映灣園以及東涌東新發展區嘅居民帶來相當大影響，包括空氣污染等等，同時通車後所帶來嘅交通方便同東涌市區嘅急速發展，亦令呢啲屋苑嘅樓價大幅升值，近幾年來呢啲屋苑平均呎價不斷創新高，基本上已經超過港元一萬蚊以上。
2016年，三地政府重新評估後，估計2030年大橋日車流量有29,000架次，客流量12.6萬人，2037年兩個數字分別42,000架次及17.5萬人，比2008年首次評估低四分一，港府將下跌歸咎於深中通道同埋跨境道路運輸業萎縮。
2018年10月28號，港珠澳大橋通車後首個週日雖然創下7.8萬出入境人次高峰，人流量超出政府預期。但港、澳口岸都出現逾千人名排隊「金巴」嘅情況，有旅客話等咗超過一個鐘至上到車。運輸及房屋局長陳帆話現時每個鐘有90班穿梭巴士已「足以應付」。
營辦商話乘客人數超出預期，承認現有車隊應付唔到現時需要，未來亦考慮買更多巴士，增加客運量。11月4號，更創出出入境旅客數超過十萬人次嘅紀錄，有大批旅客批評經港珠澳大橋入境香港，令過境巴士安排大失預算。
大橋建成後，將會加強澳門已經極為發達嘅博彩業，對於計劃，澳門政府表示全力支持，並且認為來往香港同澳門嘅交通時間可以大幅減省，方便交通。然而亦係因為同樣理由，客流可能會唔選擇喺澳門住宿，故此對澳門嘅酒店業存在潛藏嘅負面影響。
自從1997年虎門大橋通車之後，珠江口兩岸一直冇新嘅大橋動工，面對日益增多的車流量，虎門大橋早已不勝負荷，塞車成為常態。然而由於港珠澳大橋嘅提出，令深中通道、虎門二橋都被延緩。直到2008年，《珠三角改革發展規劃綱要》國務院批覆後，虎門二橋、深中通道至得以陸續開始建設。
港珠澳大橋建成後，能夠方便香港同大灣區西岸城市嘅聯繫，方便香港商人到達大灣區西岸投資實業，從而平衡珠三角東西兩岸發展。另外一方面，廣州市作為廣東嘅省會，一直係廣東省嘅政治、經濟及文化中心，以及係最重要嘅交通樞紐。
由於大橋捨棄雙Y方案，深圳將會無法從港珠澳大橋計劃獲得任何直接收益，有人認為珠江西岸嘅貨物將會因為交通便利，而大量分流到香港。但由於當初同深圳共用嘅雙Y方案被否決，深圳決定興建深中通道，連接深圳同中山，港珠澳大橋嘅效益無可避免被分薄。
2008年，環保組織綠色力量發表《港珠澳大橋及北大嶼發展對蝴蝶熱點－䃟頭之影響》。報告提到生態評估末反映現實情況，又舉出香港過往環評報告做得差，調查時間唔夠。又指，香港係「蝴蝶天堂」比其他國家如日本、英國有更多蝴蝶，全香港有240種蝴蝶，東涌就佔87種，認為必須重視。
2010年1月，一位東涌老婦由法律援助下，向香港高等法院提出司法覆核，挑戰《港珠澳大橋香港段環評報告》。2011年4月18號，高院判決香港環境保護署署長敗訴，指環評報告未有比較大橋興建前後空氣污染程度變化，違反《環境影響評估條例》要求同立法宗旨，決定撤銷對工程批出環境許可證。
工程開始幾年內令一帶水質污染達707次超標。《人民日報》一篇叫「大橋通三地 協作添動力」報道，斷言大橋環保措施「史無前例」，係環境「零污染」、白海豚「零傷亡」。文章得到中聯辦轉載到中華人民共和國政府網站入面。
但係，黨媒外有指中國大陸研究所監測報告顯示，大橋完工後，連中國大陸水域中華白海豚數目，下跌兩成至不足1000條。事實同官方講法有出入，官方冇公開科學報告。大橋管理局副局長余烈出席紀錄電影《港珠澳大橋》首映禮時，拒絕回應反駁。
香港海豚保育學會研究指，2012至17年間，白海豚整體數量由80條減少到47條，跌幅高達40%。人工島填海更對海豚構成嚴重影響，大嶼山東北水域3年內冇白海豚出沒。而《珠江口伶仃洋中華白海豚種群動態的長期監測》報告中指出中華白海豚數量明顯減少，中國大陸水域經過大橋施工，由原來的1200條下跌至900條。
世界自然基金會香港分會海洋保育副總監李美華指，港珠澳工程幾乎全面覆蓋中華白海豚棲息地。白海豚所居珠江口鹹淡水交界，香港族群分佈大嶼山東北沙洲同龍鼓洲、人工島旁大小磨刀洲、大嶼山西面大澳都係港珠澳工程範圍。
2015年時，港府收到投訴指港珠澳工程地盤排放污水後，環保署到場未有發現。2017年4月，大橋人工島曾流出黃泥水。同年7月31號，大橋趕工再漏油污，政府冇捉到人。8月，有記錄片顯示，大橋工地附近水域有油污，可能同工程船有關不過，以前大陸涉事南方水域就已經有微膠粒、化工化合物問題，受過批評。
2017年5月16號，香港廉政公署展開「綠田園」行動，拘捕混凝土測試承辦商「嘉科工程顧問有限公司」兩名高層人員同19名職員，指班友涉嫌借大橋工程貪污，向土木工程拓展署呈交虛假混凝土壓力測試報告。19名前實驗室職員被廉署落案起訴。
大橋工程動工後，就成日有嚴重傷亡報告。直到2017年3月，工程共搞死10個人，600人受傷，外界形容為「血淚大橋」同「一橋功成白骨枯」。立法會議員同工會質疑政府無能監管，未嚴格按法例懲罰違例僱主，同無做好職業安全健康工作。
通車前，有工業傷亡權益會人員、部分立法會議員，同建築地盤職工總會代表到現場點哀同獻花，同提議起返紀念碑，肯定同尊重「新雷鋒精神」，等大家重視職安問題。引指1970年代港英政府都為萬宜水庫五位殉職工人，起紀念碑。
2017年8月7號，香港電台節目《鏗鏘集》用「工傷之後」為題材，描述港珠澳大橋工業意外入面，部份工人同家屬受到司法過程，政府部門緩慢處理手法困擾，受到難受同辛苦。反問當時承辦商同政府點解一拖再拖。節目重探討邊個責任。
港珠澳大橋用中國大陸右上左落行車方向，同港澳兩地左上右落習慣唔同 。有民眾質疑港珠澳三地有兩地以左上右落標準，點解要遷就一地用右上左落，大陸官員話因為大陸水域，故施行中國大陸法律，包括行車方向、汽車保險等規例。
同月9號，路政署表示此人工島設計係用三百年一遇水位同風浪作為標準。同月10號，路政署長鍾錦華會見傳媒解釋事件，強調防波堤同「定點隨機安放」弱波石現况係脗合施工圖，無需修補，強調防波堤設計科學、合理同安全。
自港珠澳大橋開通後，大批旅客每逢周未周日到香港大嶼山同東涌一帶玩，平日旅客都絡繹不絕。而市中心B6巴士總站下晝開始有過千人等車，人龍排到成百米，要等40分鐘以上。區內居民抱怨旅客迫爆、大聲、影響生活、要求將巴士站遠離民居。
2018年11月9號，香港運輸局局長陳帆希望抵港旅客坐A線巴士或者B5，唔好集中東涌入面。同時，香港口岸旅遊巴士泊車位預約期限由提前三日縮短至每週五下午五點前，以期望旅遊巴多到人工島口岸而唔係東涌落客。
大橋開通令多日都出現中國大陸遊客「塞爆」東涌現象，行政長官林鄭月娥到立法會答問大會上話，已同港珠澳大橋穿梭巴士公司商討用預約服務分散時間，用B5線同增加旅遊巴，將旅客分流到欣澳。旅客可以經由欣澳站轉乘港鐵到市區。
根據香港法例，訪港旅行團要有香港登記本地領隊。不過，多數大陸一日團係無牌經營，大陸領隊涉做「黑工」。立法會議員質疑黑工領隊係違反《旅行代理商條例》。商務及經濟發展局長邱騰華表示關注違規旅行團情况，會同廣東省港澳辦提出。
青馬管制區係香港首個涵蓋非收費道路嘅交通管制區，根據香港法例第498章《青馬管制區條例》設立，管理範圍覆蓋青嶼幹線、汀九橋同長青隧道等來往香港國際機場嘅重要道路，去做全面嘅交通控制同監察，管制區人員被授權去執行《青馬管制區條例》。
青沙管制區係香港交通管制區。青沙，取自青衣同沙田。香港交通管制區之中，佢係第二個，部份唔使畀錢出入。首個係青馬管制區。管制區按香港法例第594章《青沙管制區條例》設立，管理範圍覆蓋南灣隧道、昂船洲大橋、荔枝角高架道路、尖山隧道、沙田嶺隧道等來往青衣至沙田嘅重要道路，主要目的係全面監察同控制管制區入面嘅交通。
管制區裝咗全面同高度自動化嘅交通管制同埋監察系統，用嚟管制交通流量、協助處理事故，同埋畀資訊駕駛者。管理公司亦可以根據《青沙管制區條例》喺青沙管制區執行相關道路法例，例如有權拖走故障車輛去指定地方，亦會代政府收尖山隧道同沙田嶺隧道嘅隧道費、管理、巡邏、檢查同維修公路等等。
沈集成，人稱「成哥」、「丹尼沈」、「鐵人成」、「大哥成」，係香港賽馬會練馬師，香港出世，1970年代開始騎師生涯，曾經做助理練馬師，跟愛倫學練馬幾年。2003年馬季得到練馬師牌，同年憑「健威靈」攞到在港從練第一場頭馬。
羅富全係1981到82年度香港賽馬會第五屆見習騎師訓練班學員，1982/1983馬季開始出道，喺1987年升做大師傅，從騎時期成績並唔突出，策過八十年代馬王「及時而出」贏過兩次。1993年9月15號，羅富全憑愛倫馬房嘅「跨國商人」取得喺本港騎師生涯嘅最後一場頭馬。
「祿怡」係澳洲配售馬，毛色係灰色，被稱為香港賽馬歷史上，最早嘅「灰色神獸」。呢匹馬早期喺吳志林馬房訓練，七喜事件之後，吳氏停牌，馬房冇埋，1979年初，轉投佐治摩亞馬房，做出好成績，喺香港最後一場頭馬因為摩加利墮馬受傷，由李森策騎嘅祿怡贏咗。
靚蝦王係隻香港賽馬，1999/2000年到2000/2001年成為香港馬王，1999年到2002年期間連續3年畀香港馬迷選做最歡迎嘅馬。佢係第一匹喺海外贏一級賽嘅香港馬。2011年喺紐西蘭過住退休生活。
精英大師係一隻澳洲馬，1999年10月1號出世， 2002年12月26號第一次出戰沙田馬場一千米賽事，就已經跑第一，而且全程唔使鞭。2005年4月24號，當佢喺一場本地二級賽1400米贏咗女皇銀禧紀念盃冠軍之後，就打破咗美國九十年代馬王「雪茄」嘅16連勝紀錄，而以連續17場跑第一成為短途馬王。
其實精英大師自從喺日本中山競馬場參加完日本短途錦標之後，佢嘅健康問題已經成為馬迷討論焦點，好多人認為佢已經再跑唔返，雖然間唔中都有啲迴光返照嘅情況，例如喺2006年4月15號女皇銀禧紀念盃入面，喺好多人睇淡嘅情況之下跑第二，但之後喺5月9號挑戰冠軍一哩賽，就得第九。
退役之後，精英大師將會運去澳洲墨爾本市外一個專為各地馬王而設嘅Living Legends牧場頤養天年。而馬會亦喺2007年2月25號為佢舉行退役儀式，並最後一次踏足沙田草地。係首匹可以行入賽道嘅退役馬。
香港賽馬會喺每個賽馬日指定3場賽事接受三T投注，而家通常係第四、第五同第六場。馬迷如果揀中全部三關頭三名馬，就可以攞到巨額彩金，就算只係揀中頭兩關的頭三名馬，都有得攞安慰獎。三T每注最低投注金額係20蚊港紙，如果同一張彩票值超過100蚊，每注最低投注金額就係2蚊。
香港俗語「十萬九千七」指，以三場都「一膽拖八腳」買三T，所有組合只買半注，一共要 $5×28×28×28 = $109760。用咁多錢投注三T，如果賠率太熱都會輸錢。因此，「十萬九千七」除咗指好多錢之外，亦有大包圍嘅意思。
中國香港足球總會係香港足球嘅管理機構，屬於中國香港體育協會暨奧林匹克委員會轄下74個體育總會同體育組織之一，負責香港足球代表隊、香港奧運足球代表隊、其他唔同年齡嘅香港足球代表隊、香港五人足球代表隊，亦負責各級別香港足球聯賽嘅足球隊同足球運動員嘅註冊、青少年足球運動員訓練同發展、教練訓練同發展、球證同紀律等事宜。
香港足球總會喺1914年成立，係亞洲足協嘅創會成員。香港足球代表隊曾經稱霸亞洲，但近幾十年衰退晒。後來喺黎新祥嘅帶領下，已經開始有返起色，世界排名重曾經由2002年嘅145位升到109。而近年最好成績就係喺香港舉行嘅2009年東亞運動會攞金牌。
陳肇麒係香港足球員，踢前鋒，一開始喺丙組地區聯賽踢咗陣大埔，之後輾轉去咗傑志，2008年轉投南華。2009年12月畀南華派去熱刺跟操，冇幾耐就急飛返香港踢東亞運動會男子足球項目嘅決賽，幫香港打贏日本U20，歷史性贏到金牌。
2023年亞足協亞洲盃，係第18屆嘅亞足協亞洲盃，原定喺2023年6月16號到7月16號喺中華人民共和國搞，但到咗2022年5月14號，中華人民共和國因武肺疫情同埋動態清零政策影響宣佈棄辦，最後响同年10月17號，由亞洲足球協會宣布改喺卡塔爾搞。
喺1924年魯道夫·達斯勒同埋阿道夫·達斯勒兩兄弟成立咗一間鞋廠，叫做「達斯勒兄弟鞋廠」。後來，由於兄弟兩人不和，魯道夫·達斯勒喺1948年成立徂自己嘅新公司「Ruda」，後來改叫「Puma」。而喺同一年，阿道夫·達斯勒建立徂阿迪達斯，兩兄弟從此成為競爭對手。
阿迪達斯嘅前身係由魯道夫·達斯勒同阿道夫·達斯勒共同建立嘅「達斯勒兄弟鞋廠」。1936年柏林奧運會期間，達斯勒兄弟力排眾議，向美國黑人運動員謝斯·奧雲斯提供鞋釘。結果奧雲斯連奪四面奧運金牌，達斯勒兄弟鞋廠亦都一炮而紅。
由於亞洲足球協會投訴旺角大球場冇藥物檢驗室、記者室同上網設施，難以發佈賽事消息，加上旺角大球場遇上多次滿座。因為呢個情況，香港足球總會喺2008年向香港政府提出將旺角大球場嘅原有座位同臨時看台拆除，同埋重建到一座有10,000個座位同有上蓋嘅看台，以提供一個較舒適嘅環境畀球迷觀賞比賽。
不過規劃建議，旺角大球場進行重建後最多只可以設置6,680席，南北兩邊嘅主看台會加建上蓋，同時增設球證休息室、球員休息室、藥物檢驗室，並且會增設閉路電視監察系統及擴充停車場泊位等。重建工程於2009年9月1號開始進行，2011年10月14號竣工，工程費用估價為2.
香港政府盼望，旺角大球場能夠成為活化嗰區嘅地標之一。重建工程對旺角大球場主要嘅改動係喺南、北看台增設咗輕盈嘅拉篷式上蓋，同埋喺東看台安裝咗大電視熒幕。座位由以往嘅鋼製長椅改成多顏色嘅獨立膠椅，容納人數雖然由原來嘅8,500減少到6,664人，不過增加咗42個輪椅座位同升降電梯等嘅無障礙設施，座位高度亦提升咗1.
2011年10月16號黃昏，旺角大球場舉行咗球場重建後嘅第一場賽事──香港甲組足球聯賽，晨曦對深水埗。晨曦為咗吸引更多球迷欣賞旺角大球場重建後嘅第一場比賽，將原定價值港幣60蚊嘅門票大幅度下調到港幣20蚊，共有4,499名球迷入場，創嗰個球季至2013年3月21號期間嘅最高嘅入場人數。
2013年3月22號，旺角大球場舉行2015年亞洲盃外圍賽香港足球代表隊主場對越南國家足球隊嘅賽事，有6,416人買飛，共有6,639名球迷入場，係旺角大球場重建後第一次爆滿，喺場外高掛起代表滿座嘅紅旗。
香港大球場前身係政府大球場，喺1952年起好，之後喺1992年由香港賽馬會出錢重建，1994年重開，並由馬會聘請英國溫布萊管理公司營運。1998年，前市政局收返大球場嘅管理權，並重鋪草地。2000年，康樂及文化事務署成立，接手大球場嘅管理工作。
大球場設計新穎、設施完備，係舉行各類體育、宗教同社區活動嘅理想場地，亦係香港目前最大型嘅戶外多用途康體場地，可以容納最多40,000人。鄰近嘅掃桿埔運動場喺大球場舉辦大型體育活動期間用嚟做支援場地，畀團體租用嚟做體育比賽同訓練場地。
香港大球場以前叫政府大球場，喺1952年起好，當時有28,000個座位。大球場一啟用，迅即成為香港主要體育場地。足球運動當時喺香港大受歡迎，經常喺大球場比賽，吸引大量觀眾入場。此外，大球場亦用來舉行重要田徑比賽，同埋校際比賽、學校運動會等活動。
1980年代末，由於大球場座位數量同設備都有唔足夠嘅地方，前市政局同香港賽馬會展開重建工程，將大球場提升為達到國際標準嘅場地，並可以舉辦大型文娛活動，令到大眾有機會欣賞更多香地同外國製作嘅精彩節目。
重建後嘅大球場喺1994年3月啟用，雖然唔再有田徑跑道，但係增加咗大量座位。大球場從建築同外型設計，以至場內設備，都力求表現出香港呢個國際大都會充滿活力同多姿多彩嘅一面。大球場佔地58,500平方米，最多可以容納40,000人，是香港目前最大型嘅戶外多用途康體場地。
柔佛有高度多樣化嘅種族、語言同文化。柔佛傳統舞蹈雜賓舞聞名。柔佛最高統治者係柔佛蘇丹，政府首腦係柔佛州務大臣。政府系統大部分源自西敏制，柔佛被劃分做多個縣嚟管轄。根據1895年嘅《柔佛憲法》，伊斯蘭教係柔佛嘅官方宗教，而其他宗教可以自由發展。
柔佛州現任蘇丹係蘇丹依布拉欣·依斯邁，喺2010年1月23號朝早10點21分，喺柔佛大王宮依據1895年《柔佛憲法》宣誓就任蘇丹。由2014年1月1號開始，柔佛州公定每星期休息改做星期五同星期六兩日，但係部分私人企業同學校仍然係星期六同星期日休息。
柔佛呢笪地方最早嘅稱呼係嚟自北方泰族嘅Gangganu或者Ganggayu，係因為柔佛河附近有大量寶石阿拉伯人商人則就，叫呢度做جَوْهَر，。呢個詞源自波斯語嘅گوهر，即係指「珍貴嘅石頭」或者「寶石」。
由於jauhar呢個詞喺當地語言比較難發音，於是jauhar就逐漸變成咗Johor。而爪哇史頌就叫呢度做Ujong Medini，係因為柔佛處於中南半島嘅最南端。根據葡萄牙作家Manuel Godinho de Erédia記載，馬哥孛羅曾經喺1292年航至Ujong TanahUjong Medini同Ujong Tanah呢兩個稱呼喺馬六甲蘇丹王朝成立前就已經喺民間流傳。
柔佛係馬來西亞第一個實行君主立憲制嘅州屬，喺1895年由蘇丹阿布·峇卡頒佈《柔佛憲法》後開始實行至今。憲法上，柔佛最高元首係蘇丹。佢嘅繼位者只可以係柔佛皇室嘅一員或者係蘇丹阿布巴卡嘅後代。現任柔佛蘇丹係蘇丹依布拉欣·依斯邁，佢喺2010年1月23號繼位。
柔佛州立法部門係沿用西敏制嘅柔佛州立法議會，而州務大臣係喺州議會大多數議員同意下被委任。州立法議會為州入面事務制定法律。州議員由州民喺每5年舉行一次嘅大選中投票選出。州議會有56個席位，其中39個喺2018年馬來西亞大選後由希望聯盟掌控。
柔佛被分咗10個縣、103個巫金同16個地方政府，呢啲地方政府當中有2個市政廳、6個市議會、7個縣議會同埋1個地方特別機構。每個縣都有縣官，而縣裏面每個村都會有一個村長。英國人到達柔佛前，柔佛各區由蘇丹親戚同好友分別管理。
1885年，柔佛王國同大英帝國締結友好條約，成立咗一個較有組織性嘅行政系統。1914年，喺成為馬來屬邦一部分後，柔佛開始接受嚟自英國嘅顧問官。喺轉換為英式行政系統過程中，更加多歐洲人開始陸續被委任為行政官員，職權由管理財政至為行政系統嘅現代化提供建議不等。
柔佛州面積有19,102平方公里，係馬來西亞面積第五大嘅州屬，東臨南中國海，西瀕馬六甲海峽，南面柔佛海峽。柔佛州海岸線總長度大約係400公里，海岸線大部分位置，特別係西海岸，畀紅樹林同水椰林覆蓋。東海岸以沙灘同岬角為主，南海岸就由各種岬角同海灣組成。
。柔佛州嘅專屬經濟區喺南中國海範圍比起喺馬六甲海峽範圍大好多。柔佛西部有大片沼澤。喺2005年，官方記錄顯示柔佛森林佔地391,499,002公頃，其中包含天然內陸森林、泥炭沼澤森林、紅樹林同埋泥沼地。
柔佛中部畀茂密森林覆蓋，發源自山丘密集河流往東、南、西三個方向流去。喺西海岸，峇株巴轄河、麻坡河同笨珍河流去馬六甲海峽，而柔佛河、馬來河、Sg. Perepat、埔來河、士姑來河同地不佬河就流向南面嘅柔佛海峽。
興樓河、豐盛港河、大素里里河同小素里里河流去東面嘅南中國海。柔佛河流域達2,690 公里，由布魯木山同Gemuruh山開始，往下流至丹戎彭利哥。柔佛河自身就由自拉央拉央、林桂同沙翁嘅河流匯集而成，長度約122.
7 公里。佢嘅支流包括Berangan River、勒巴河、勒班河、Panti River、Pengeli River、Permandi River、士蘆育河、斯瑪那河、Telor River、Tembioh River同地南河。
柔佛屬於赤道多雨氣候，每年11月至第二年2月都會受嚟自南中國海嘅季候風影響，所以呢段時間之間成日受季風雨影響。全年平均氣溫介乎25.5 °C到27.8 °C之間。西海岸平均降雨量為2,000至2,500毫米，而東海岸平均降雨量相對較高，其中興樓同邊佳蘭一年內降雨量超過3,400毫米。
由2006年12月17號，柔佛州同鄰近嘅州由中國南海嘅季風吹向馬來半島嘅地區，就喺幾日之間不停噉落雨，柔佛州好多地方遭受到水災。去到20號，柔佛州有28,000人受水災影響而要疏散。水災最嚴重嗰時，當地嘅統計報道有大概90,000人由佢哋嘅屋疏散到水災救濟中心。
2006年12月19號，柔佛州發生咗一場百年大水災，幾乎各個大城市都引發水患。其中昔加末、麻坡、哥打丁宜水患問題最嚴重，大約有七萬幾災民被疏散。多處水深達十幾尺。好多地方水電供應都被切斷，交通幾近癱瘓。
柔佛州又喺2007年1月12號遭受季風雨，又再令州區好多地方遭受水災，其中浸得最勁嘅地方係哥打丁宜同埋昔加末。水災最嚴重嗰時，有104,000人被送去水災救濟中心。到1月16號，天氣又好轉，難民就開始返屋企，但同水災有關嘅疾病爆發同其他因素令死亡人數升到1月14號嘅15個人。
根據2017年馬來西亞人口普查，柔佛人口有3,697,000人，係馬來西亞各州排名第三，其中有352,500人係非公民。馬來西亞公民方面，1,996,667人係馬來人、1,093,651人係華人、234,115人係印度人、20,067人係其他土著。
2010年嘅人口普查方面，柔佛人口達3,230,440人，其中1,698,472人係馬來人、997,590人係華人、209,260人係印度人、49,773人係其他土著。就算柔佛種族多樣化，多數柔佛人亦自稱「Bangsa Johor」，呢個稱呼亦獲得柔佛皇室響應，以團結州入面各民族。
07%。隨住柔佛南部住宅區不斷發展，柔佛總人口每隔10年大約就增加大約600,000人，以呢種情況持續落去嘅話，柔佛人口喺2030年將會達到560萬人，比政府預計嘅400萬人高。喺馬來半島南部嘅地理位置促進咗柔佛作為馬來西亞嘅交通同工業中心急速發展、創造好多就業機會，吸引咗好多嚟自其他州屬同海外，尤其係印尼、菲律賓、越南、緬甸、孟加拉、印度、巴基斯坦同中國嘅移民同埋勞工。
根據2010年馬來西亞人口普查，柔佛各個宗教信仰中，穆斯林佔咗58.2%、佛教徒佔咗29.6%、印度教徒佔咗6.6%、基督徒佔咗3.3%。另外，1.2%係其他宗教信徒或者宗教信仰未明、0.8%信奉道教或者中國民間信仰、無信仰者佔0.
3%。呢個人口普查顯示，柔佛嘅華人人口當中，89.8%係佛教徒、6.8%係基督徒、2.1%人信奉中國民間信仰同埋0.4%係穆斯林。而印度人大多數係印度教徒，佔87.9%，其他信仰有基督教、伊斯蘭教同佛教。
除咗華語之外，柔佛州嘅華人社區亦使用多種唔同漢語方言，包括福建話、潮州話、客家語，而有較少人使用嘅福州話、廣東話同海南話。受新加坡講華語運動影響，柔佛只有好少後生華人仲可以流利咁使用方言，而呢個情況喺城市地區比較明顯。
州入面嘅印度人社區大多數人都使用泰米爾語。由於大馬年輕人英文水平不斷下降，2017年，作為馬來西亞英語教學協會嘅皇室贊助人嘅柔佛王後呼籲各界關注呢個現象，並提供一個更加好嘅環境畀大馬後生一代能夠更有效咁學英文。
柔佛州經濟以服務業為主。以前，柔佛主要以第二產業為主，但係自從州政府實行經濟多元化之後，柔佛唔再依賴一個產業。柔佛州公司係一間國有企業集團，喺國內外從事各種商業活動。拿督斯里·穆罕默德·哈立德·諾丁Menteri Besar話，柔佛係「第二吉隆坡」，同埋由於地理位置優越，所以有信心成為投資者嘅選擇。
2017年，柔佛州嘅國內生產總值係1,044億令吉，僅次於雪蘭莪同沙撈越成為馬來西亞第三大州屬，中位數收入係5,652令吉，失業率係3.6％。早一年，柔佛州經濟增長率係5.7％，佔馬來西亞GDP 9.
呢個州主要農業活動係油棕種植園、橡膠種植園同種各類農產品 。2015年，柔佛州用喺農業嘅土地面積達11,555平方公里，佔全州60.15％，其他種植包括香草同香料。2016年，油棕種植園面積係7,456平方公里，係馬來西亞第三大種植園，僅次於沙巴同沙撈越。
柔佛州係馬來西亞最大生果種植州，總種植面積有414平方公里，總收穫面積有305平方公里。2016年種咗大約532,249噸水果，其中Segamat District係呢個州最大生果種植區。同年，柔佛州係馬來西亞所有州中僅次於彭亨州第二大蔬菜生產州，種植面積有154平方公里，收成區有143平方公里。
由於柔佛州靠近新加坡，一個金融同國際貿易中心，呢個州可以由新加坡投資者同遊客中受益由1990年到1992年，新加坡喺柔佛州嘅投資大約5億美元，272個項目。1994年，新加坡投資額幾乎佔柔佛州總外國投資總額40％。
2014年，喺柔佛州投資嘅主要外國國家包括新加坡、美國、日本、荷蘭、中國，小額投資有印尼、南韓、德國同印度等，呢個州收到價值79億令吉嘅外商直接投資，僅次於沙撈越，喺馬來西亞所有州中排名第二。州入面主要FDI外國公司嚟自英國、南韓同中國。
柔佛新山南岸亦有新柔長堤同馬新第二通道連接柔佛同新加坡兩地。銜接新山市區蘇丹伊斯幹達大廈嘅新柔長堤全長1,038米，由英國殖民政府為方便前往新加坡而喺1909年起，喺1923年完工。而喺柔佛西南部馬來西亞伊斯幹達經濟特區嘅馬新第二通道全長1,920米，喺1997年10月完工，銜接柔佛州振林山同新加坡大士。
由於柔佛州入面公共交通系統唔係太完善，大多數柔佛人普遍鍾意自己揸車。州入面巴士主要喺市區、人口集中嘅住宅區同主要遊客區行駛，導致一啲住喺偏遠地區嘅人唔可以享用公共交通服務。另外，州入面巴士唔似得吉隆坡、檳城、關丹咁由大型公司管理，柔佛州巴士主要由小型私人公司負責，公交設施例如巴士站同巴士本身都存在安全同失修問題，所以搭巴士嘅乘客多數係老人家、學生、外勞同埋遊客。
柔佛州入面古來縣有士乃國際機場，係馬來西亞南部主要國內同國際交通中樞，亦係亞洲航空區域航空樞紐。呢幾年嚟，士乃國際機場逐漸開放更加多國際航班以吸引更加多遊客嚟柔佛州旅遊，國際線包括廣州、雅加達、泗水、龍目島、胡志明市、曼谷等地，呢個機場2017年載客量首次突破300萬人次。
柔佛州唯一內陸碼頭喺昔加末縣，係柔佛州北部一個商業碼頭。呢個碼頭提供服務包括鐵路、海運同空運集裝箱、港口清關保稅同理非保稅倉儲等。呢個碼頭曾經喺2006年12月開始無限期關閉，之後喺2013年4月重新啟用，以期帶動柔北工商業發展。
柔佛一共有四個港口，全部喺依斯幹達公主城或者巴西古當，分屬3個唔同公司管理。丹戎帕拉帕斯港係馬來西亞聯邦貨櫃港一部分，而另外兩個貨櫃港就同樣喺丹絨帕拉帕斯嘅綜合集裝箱終站同喺巴西古當嘅柔佛港。丹絨浪沙港口係呢一個區域嘅石油同天然氣中心，支援近海石油產業嘅開發同生產活動。
馬來西亞前首相納吉阿都拉薩政府提出嘅新柔捷運系統計劃喺2024年取代現有馬來亞鐵道接駁火車服務，銜接計劃緊嘅隆新高鐵。但喺2018年第14屆馬來西亞下議院選舉後，馬哈迪政府以國庫身負巨債為由宣佈暫停隆新高鐵計劃，但係新柔捷運計劃因效益大而得以保留。
因為國際足協同國際奧委會傾唔成業餘足球員嘅資格，所以1932年夏季奧林匹克運動會唔搞足球賽。1928年5月26號，國際足協主席雷米提出喺奧運以外舉辦足球賽事，畀職業球員參賽，之後投票以25比5通過，計劃正式推行。
意大利、瑞典、荷蘭、西班牙、同烏拉圭都想申辦賽事，而烏拉圭話佢會起新球場，幫參賽隊繳付開支，再加上佢係應屆奧運足球冠軍，所以佢係申辦大熱。之後，其他國家退出申辦，1929年，國際足協喺巴塞隆拿舉行會議，佢哋一致通過畀烏拉圭舉辦第一屆世界盃。
呢屆世界盃係唯一冇舉辦外圍賽嘅一屆，所以國際足協成員都被邀請參加。美洲國家好踴躍，有好多球隊參加，南美洲有7隊參賽，比之後嘅都多，但因為穿越大西洋要好耐，船又貴，球員又好耐番唔倒去，令冇乜歐洲隊想參加，有啲球會唔畀人去南美，最後喺1930年2月28號最後答覆限期之前冇歐洲隊肯參加。
同年7月亦爆出亞冠退賽風波，先係因財政問題而退出亞冠，但香港足球總會未同亞洲足協傾過佢退賽啲事，令亞冠參賽隊節外生枝，同時亞洲足協唔承認東方隊退賽一事。同年11月21號，香港足球總會宣佈東方足球隊強制參加2017年亞冠賽事。
天水圍飛馬喺2008年成立，以千萬巨型班進軍香港球壇，成為嗰季香港足球界嘅焦點。成立之初畀傳媒稱為「南華二隊」，因為有傳南華班主羅傑承出資籌組，佢老婆梁芷珊又係球會董事，加上球隊嘅推廣公司博美娛樂又係羅傑承旗下公司，加上有大量南華球員例如鄧景煌等轉投飛馬，種種跡象令傳言更為大眾所默同。
呢間足球會最初由王威信、鄧慶治等一眾元朗鄉紳擔任阿頭。2012至2015年期間球會接受周焯華旗下企業太陽國際贊助，並改名做太陽飛馬。2015年，梁芷珊喺周焯華手上重奪太陽飛馬，之後改名做香港飛馬，2020年回復原本嘅名「天水圍飛馬」，並由萬芳冰室老細譚秉智接任天水圍飛馬主席，2021年再用番香港飛馬呢個名。
林嘉緯響2011年試過上網不慎中毒而響Facebook分享色情資訊，因而被網民封以「AV緯」嘅花名，佢亦因擁出色罰球技術而俾人同日本球星中村俊輔相比而得「中村嘉緯」之稱。此外，佢亦自言因先天體質問題，即使點操練亦只得70分鐘體能，未能全力應付全場賽事，只能靠經驗補足。
2017年6月28號，香港廉政公署落案起訴包括李威廉在內5名香港飛馬前球員涉嫌提供同收受6萬緡港元賄款並串謀詐騙以操控或企圖操控由香港足球總會舉辦嘅預備組聯賽入面3場比賽賽果。2018年1月11號，李威廉認罪。
林學曦係香港足球員，司職中場、攻擊中場或者輔鋒，家下效力香港超級聯賽球會東方龍獅。之前效力過印尼足球超級聯賽足球會佩斯查，係繼李健和喺1991年短暫喺星架坡效力芽籠聯之後，第二位喺東南亞職業足球聯賽效力嘅香港華人球員。
喺2010年9月，為咗2010年亞洲運動會嘅香港亞運足球隊喺教練曾偉忠帶領下組隊，而徐德帥成為代表隊最後嘅二十個球員之一。喺2010年11月7號，港隊打和阿聯酋嘅首場亞運賽事，佢打足90分鐘。喺第二場贏月即別嘅比賽，佢係射波最多嗰個，致勝一球嘅角球亦都係佢開。
香港甲組足球聯賽係香港足球總會舉辦嘅足球聯賽，足總嘅正式名稱係香港足球總會甲組足球聯賽，曾經係香港足球聯賽架構入面最高級嘅足球聯賽。聯賽實行升降制，要按例降班嘅球隊將會降落香港乙組足球聯賽。2014年，醞釀多時嘅「鳳凰計劃」正式推行，香港足球總會為香港足球聯賽系統重新定位，全新嘅香港超級聯賽取代舊有嘅「香港甲組足球聯賽」成為香港頂級聯賽，「香港甲組足球聯賽」變格為第2級聯賽。
賽馬會菁英盃係香港頂級聯賽嘅第三盃賽，歷史可以追溯至1969年成立嘅香港總督盃。由於主權移交後香港政府禁制煙草商贊助運動比賽去宣傳商品嘅香港法例喺1999年7月生效，有29年歷史嘅總督盃亦因此而宣佈停辦。
香港足總盃，簡稱足總盃，係一項由香港足球總會主辦嘅淘汰制錦標賽，前身係金禧盃，參賽嘅球隊通常只有香港頂級聯賽球隊。2009年球季，香港初級組銀牌嘅冠軍同亞軍球隊會獲得參與足總盃賽事嘅資格。喺2013年球季開始，初級組銀牌賽事改革做足總盃初賽，由頂級聯賽以外嘅其他球隊參加角逐，初賽最佳成績嘅球隊同頂級聯賽球隊參加決賽週階段，呢個制度喺2016年球季取消，改返只有頂級聯賽球隊可以參加足總盃。
響2015年，足總計劃過以新盃賽超級盃取代聯賽盃，超級盃以單循環形式競賽，每隊球隊可以盡派全部6名外援上陣，超級盃冠軍會獲得季後附加賽資格，可以同高級組銀牌冠軍、足總盃冠軍同聯賽亞軍爭奪亞協盃出戰資格。
港澳埠際足球賽係一項歷史悠久嘅足球埠際賽，每年由香港足球代表隊同澳門足球代表隊角逐，由香港同澳門輪流主辦，比賽喺1937年開始，除咗第二次世界大戰同1962年因為澳門冇場地而被逼停辦之外，一直都冇停辦過，2015年開始升級做國際A級賽事。
第一屆省港盃喺1979年舉行，比賽過往通常喺每年農曆新年前後嘅週末舉行，而家一般喺元旦前後嘅星期三同星期日舉行。設有主客場制，但係冇作客入波優惠。兩回合後打和就需要加時，再和就要以互射十二碼分負。喺第二十一屆開始，比賽撤銷咗對外籍球員嘅限制，球員只要當時喺當地球會效力，都有資格代表廣東隊或香港隊上場比賽。
滬港球會盃，原名滬港盃，係一項已經停辦嘅埠際足球賽，起源於一場1908年舉行嘅滬港足球比賽，係中國最早嘅埠際賽，係香港同上海之間嘅傳統足球賽事。本來賽制係雙方要以當地代表隊名義參賽，後來改為由兩地各派出一隊球會參賽。
喺第二次世界大戰前後，賀歲嘅足球賽事都係以埠制賽為主。1950年起，香港足球總會改為邀請一隊或者多過一隊世界級球隊到香港獻技。喺1982年或之前，每年嘅賀歲足球賽事都係習慣安排上演三場比賽，分別由香港足球代表隊或者港聯出擊頭關或者第二關，而尾關則由華聯把守。